पेडणेः सिंधुदुर्ग जिल्ह्यांतल्या माणगांव हांगचे गवळी आपल्या शेंकड्यांनी बोकड्यो घेवन सध्या पेडण्यांतले तुयें हांका चरपाक घेवन आयल्यात. तांच्या गांवांत सध्या शेंता रोवपाक सुरवात जाल्ल्यान बोकड्यांनी रोव घावचो न्हय म्हणून गवळी बोकड्यां सयत पावसाच्या दिसांनी तुयें आनी हेर वाठारांत तात्पुरतें स्थलांतर करतात. गिमाळ्यांत चरपाक तण मेळना म्हणून आनी पावसाच्या दिसांत तांणी शेत खावचें न्हय म्हणून ते गोंयांत येतात.
 फाटल्या सोमाराक हे गवळी बोकड्यो घेवन तुयें हांगा आयल्यात. जमनीचें भाडें फारीक करून थंय ते तांका रावपा खातीर खोपी तशेंच बोकड्यां खातीर आसरो तयार करतात. मेकळे सुवातेंत बोकड्यांक चरपाक घेवंन वतात. एका गवळ्या कडल्यान मेळिल्ले म्हायती प्रमाण माणगांव वाठारांत सगळे कडेन शेतां रोवतात. ताका लागून बोकड्यांक चरपा खातीर सुवात मेळना. दोंगुल्ल्यांनीच तण मेळना. ताका लागून तांकां गोंयांत येवचें पडटा. सुमार तीन म्हयने ते हांगा रावतात. रानवटी जनावरां पसून बोकड्यांक धोको आसता. येतना ते आपल्या कुत्र्यांक घेवंन येतात. रानवटी जनावर दिसलें म्हणटगीर ते भोकतात आनी गवळी सादूर जातात.
 पयलीं मोपा वाठारांत व्हडा प्रमाणात बोकड्यो घेवंन गोंयां भायले गवळी येताले. मात आतां मोपा हांगा विमानतळ जाल्ल्यान थंय तांकां येवपाक मेळना. मोपा हागां पयलीं गवळी रावताले आतां ताचें पुनर्वसन केलां. गोरवां तशेंच बोकड्यांक चरपा खातीर कुरण मेळना देखून लोकांनी गोरवां पाळपाचें सोडून दिलां. बोकड्यो पाळप व्होच माणगांवच्या गवळ्याचो मुखेल वेवसाय आशिल्ल्यान ताकां चरपा खातीर पेडण्यांत येवपा बगर तांचे कडेन दुसरो पर्याय आसना.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 